รัฐมนตรีว่าการกระทรวงวัฒนธรรม ยืนยัน การขุดดินฝังสายเคเบิ้ล บริเวณวัดไชยวัฒนาราม เพื่อวางระบบไฟส่องสว่างใหม่ และไม่มีการทำลายแพงโบราณ แต่จะตรวจสอบข้อมูลให้เกิดความชัดเจนอีกครั้ง
นายอิทธิพล คุณปลื้ม รัฐมนตรีว่าการกระทรวงวัฒนธรรม เปิดเผยว่า ได้มีการตรวจสอบข้อเท็จจริงกรณีการแชร์ภาพการขุดดินและฝังสายเคเบิ้ล บริเวณวัดไชยวัฒนาราม จังหวัดพระนครศรีอยุธยา โบราณสถานสำคัญของไทยแล้ว โดยยืนยัน มีการก่อสร้างในโครงการวางระบบไฟส่องสว่างใหม่จริง โดยเป็นการดำเนินการตามสัญญาจ้าง ตั้งแต่ปี 2560 ในวงเงินงบประมาณกว่า 90 ล้านบาท ซึ่งจะสิ้นสุดสัญญาเดือนพฤศจิกายนนี้ โดยเหลือการดำเนินการอีก 1 งวดงาน แต่ผู้รับจ้าง ขอขยายสัญญา โดยอ้างว่า คนงานไม่สามารถเข้าทำงานในพื้นที่ได้ในช่วงเวลาเทศกาล และมีการเปลี่ยนแนวการวางสายไฟจากแนวเดิมที่มีการขุดพบกำแพงแก้วแนวโบราณ จึงหยุดการดำเนินการไประยะหนึ่ง ก่อนย้ายมาขุดตามแนวกำแพงใหม่ ซึ่งมีการบูรณะเมื่อประมาณ 30 ปีก่อน และเป็นแนวที่ปรากฎตามภาพที่มีการเผยแพร่ทางสื่อสังคมออนไลน์ หลังจากนี้ ทางกระทรวงฯ จะไปตรวจสอบการบริหารสัญญาจ้างดังกล่าว ว่าอยู่ในขอบเขตดำเนินการจัดจ้าง และปฏิบัติตามขั้นตอนถูกต้องหรือไม่        รัฐมนตรีว่าการกระทรวงวัฒนธรรม กล่าวด้วยว่า พลเอกประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม ก็เป็นห่วงประเด็นนี้ และมอบหมายให้กระทรวงวัฒนธรรม ตรวจสอบและชี้แจงให้ประชาชนรับทราบ พร้อมขอบคุณผู้ที่เผยแพร่ข้อมูลนี้ เชื่อ เป็นการกระตุ้นให้ทุกคน ตระหนัก และหวงแหนสมบัติชาติ